দ্বিতীয় ডিভশন লিগে ৯ ম্যাচ খেলে ১২৮ রান ত্রিশূল দাসের। ব্যাটিং গড় পনেরোর আশেপাশে। আগামী মরসুমের জন্য বাংলার অনূর্ধ্ব ১৬ দলে সুযোগ পেয়েছে।
সোহম রায়চৌধুরী। দ্বিতীয় ডিভিশন লিগে ৩ ম্যাচে রান ০, উইকেট ০। স্ট্যান্ড বাই হিসাবে দলে রয়েছে!
৮ ম্যাচ খেলে কনদ পোদ্দারের ঝুলিতে ২ উইকেট, ১ রান। দরজা খুলে গিয়েছে স্ট্যান্ড বাই হিসাবে।
অথচ অনূর্ধ্ব ১৪ অম্বর রায় টুর্নামেন্টে দু’টি সেঞ্চুরি ও দু’টি হাফসেঞ্চুরি থাকা সায়ন বণিক দলে সুযোগ পায়নি। পারফর্ম করেও বাদ পড়তে হয়েছে আরও বেশ কয়েকজনকে।
কিছুদিন আগে অনূর্ধ্ব ১৬ বাংলা দলের সম্ভাব্য ৩০জনের তালিকায় থাকা ক্রিকেটারদের পারফরম্যান্সের খাতা খুলে এরকমই পরিসংখ্যান পাওয়া গিয়েছিল। কেন ব্যর্থ ক্রিকেটারদের দলে রাখা হল আর সফলরা উপেক্ষিত হল, তার তদন্তে নেমে ‘এবেলা খেলা’র হাতে উঠে এসেছে চাঞ্চল্যকর কিছু তথ্য। কেচো খুঁড়তে কেউটে বেরিয়ে পড়ার উপক্রম!
ছেলেকে দলে সুযোগ পাইয়ে দেওয়ার জন্য মরিয়া অভিভাবকদের হলিডে প্যাকেজ, আম-মিষ্টি নিয়ে রুদ্ধদ্বার ট্রায়ালে হাজির হয়ে যাওয়া, ক্লাবের অনুষ্ঠানে প্রধান অতিথি হিসাবে আমন্ত্রণ, পাঁচতারা হোটেলে ডিনার—  বাংলার জুনিয়র নির্বাচকদের খুশি করার তালিকায় কী নেই? এবং নির্বাচকেরা লোভনীয় সেই সমস্ত প্রস্তাবে নির্লিপ্ত থেকেছেন ভাবলে দশে আপনি শূন্য পেলেন। কারণ, বিভিন্ন সময়ে নির্বাচকদের বিশেষ সুবিধা গ্রহণের প্রমাণ রয়েছে ‘এবেলা খেলা’র হাতে। সেই সঙ্গে রয়েছে লক্ষ টাকা খরচ করার পরেও ছেলে অনূর্ধ্ব ১৬ দলে স্ট্যান্ড বাই হিসাবেও সুযোগ না পাওয়ায় হতাশ অভিভাবকের ফোন করে নির্বাচকদের ভর্ৎসনা করার রেকর্ডিংও।
জুনিয়র নির্বাচক কমিটির চেয়ারম্যান উদয়ভানু বন্দ্যোপাধ্যায় বাংলার প্রাক্তন অধিনায়ক। চার সদস্যের কমিটির বাকি তিনজন হলেন অনুপ দাস, সুবীর কুমার দে এবং শিবসাগর সিংহ। খোঁজ নিয়ে জানা গেল, অনূর্ধ্ব ১৬ সম্ভাব্যদের তালিকা তৈরি করা হবে বলে মে মাসের শেষ সপ্তাহে কল্যাণীতে চারদিনের ট্রায়াল আয়োজন করা হয়েছিল। অনূর্ধ্ব ১৬ দলের প্রধান কোচ গৌতম সোমের (জুনিয়র) অনুপস্থিতিতেই সেই ট্রায়াল হয়। সহকারী কোচ মৈনাক সেনগুপ্তও ট্রায়ালের শুরুর দিকে ছিলেন না। চার নির্বাচক সেখানে ম্যাচ সিচুয়েশনে উঠতি ক্রিকেটারদের পরীক্ষা নেন। ছিলেন বাংলার অনূর্ধ্ব ১৬ দলের ম্যানেজার শিবব্রত দত্ত।
কোনও লিখিত নিয়ম না থাকলেও সিএবি’র বরাবরের প্রথা হচ্ছে, ট্রায়াল হবে রুদ্ধদ্বার। কোনও ক্রিকেটারের অভিভাবক বা ব্যক্তিগত কোচকে সেখানে প্রবেশ করতে দেওয়া হয় না। বিশ্বস্ত সূত্রের খবর, এবার ম্যানেজার ও কয়েকজন নির্বাচকের নির্দেশে ট্রায়াল চলাকালীন অভিভাবকদের প্রবেশের অনুমতি দেওয়া হয়েছিল। সুযোগের সদ্বব্যবহার করতে দেরি করেননি অভিভাবকেরাও। কেউ হাজির হয়ে যান ব্যাগ ভর্তি আম নিয়ে। কারও হাতে আবার নির্বাচকদের জন্য উপঢৌকন— মিষ্টি ও দইয়ের হাঁড়ি। কল্যাণীতে সিএবি’র নিরাপত্তারক্ষী বা কর্মীদের কেউ কেউ মৃদু আপত্তি জানালে বলা হয়, নির্বাচকদের দাবি মেনেই নাকি ফল-মিষ্টির আয়োজন।
এবং শুধু ফলাহারেই ব্যাপারটা সীমাবদ্ধ ছিল না। বাংলার অনূর্ধ্ব ১৬ সম্ভাব্যদের তালিকায় থাকা পাঁচজন ক্রিকেটার খেলে ফ্রেন্ডস অ্যাথলেটিক ক্লাবে। সেই ক্লাবের প্রতিনিধিই অনূর্ধ্ব ১৬ দলের ম্যানেজার। নির্বাচিত পাঁচজনের মধ্যে এক ক্রিকেটারের পারফরম্যান্স ভাল। কিন্তু বাকি চারজনের নির্বাচনকে ঘিরেই পক্ষপাতিত্বের গুরুতর অভিযোগ রয়েছে। আবার অম্বর রায় টুর্নামেন্টে সফল সায়নকে দলে না রাখার কারণ হিসাবে জুনিয়র নির্বাচকদের যুক্তি, সদ্য ১২ পেরনো ক্রিকেটার নাকি অনূর্ধ্ব ১৬ বিভাগের জন্য এখনও তৈরি নয়। ঘটনা হচ্ছে, অম্বর রায় টুর্নামেন্টে ব্যাটে সফল কিশোরকে ট্রায়ালে ৭-৮টি বল করিয়েই ছেড়ে দেন নির্বাচকেরা। সিএবি’র কেউ কেউ প্রশ্ন তুলছেন, মুম্বই যদি পৃথ্বী শ’কে রঞ্জি খেলিয়ে দিতে পারে, তাহলে উঠতি প্রতিভাদের সুযোগ দেওয়ার ব্যাপারে বাংলার নির্বাচকদের এত গড়িমসি কেন!
খোঁজ নিয়ে জানা গেল, অনূর্ধ্ব ১৬ দলে সুযোগ পাওয়া ক্রিকেটারদের অনেকেই ব্যারাকপুরের একটি ক্রিকেট অ্যাকাডেমির ছাত্র। প্রায় প্রত্যেকেই সম্পন্ন পরিবারের ছেলে। উল্লেখযোগ্য পারফরম্যান্স না করেও তাদের অনেকেই সুযোগ পেয়েছে বাংলার সম্ভাব্য দলে। উইকেটকিপার-ব্যাটসম্যান হিসাবে দলে সুযোগ পাওয়া সৃজন নাগ ওই অ্যাকাডেমির ছাত্র। নির্বাচনী প্রক্রিয়ার সঙ্গে যুক্ত একজন জানিয়েছেন, ওই ক্রিকেটারের বাবার ব্যারাকপুরে হোটেল আছে। সেখানে ৩১ ডিসেম্বর বর্ষবরণের অনুষ্ঠানে প্রধান অতিথি হিসাবে আমন্ত্রিত ছিলেন প্রধান নির্বাচক উদয়ভানু এবং অন্যতম নির্বাচক অনুপ। সেখানেই ওই অভিভাবকের সঙ্গে নির্বাচকদের ঘনিষ্ঠতার সূত্রপাত বলে খবর। ওই অভিভাবকের থেকে নাকি সুবিধাও নিতে শুরু করেছিলেন নির্বাচকেরা। যদিও অভিযোগ পুরোপুরি উড়িয়ে দিয়েছেন উদয়ভানু। জুনিয়র নির্বাচক কমিটির প্রধান বলেছেন, ‘‘ব্যারাকপুরের অনুষ্ঠানটার কথা শুনেছি। কিন্তু আমি যাইনি। অন্য কেউ গিয়ে থাকতে পারে। আমি জানি না।’’
অনূর্ধ্ব ১৬ নির্বাচনী বিতর্ক নিয়ে সিএবি’তে কানাঘুষো কিছুদিন ধরে চললেও প্রকাশ্যে কেউই কোনও মন্তব্য করছিলেন না। সম্প্রতি বিস্ফোরণটা ঘটান ময়দানের এক ক্লাব কর্তা। সিএবি’র দ্বিতীয় ডিভিশনের মেসারার্স ক্লাবের ওই কর্তা অনূর্ধ্ব ১৬ দলের সম্ভাব্যদের তালিকা বেরনোর পরই ক্ষোভে ফেটে পড়েন। তাঁর অভিযোগ, ব্যারাকপুরের ওই অ্যাকাডেমির সঙ্গে নির্বাচকদের যোগাযোগ করিয়ে দিয়েছিলেন তিনিই। অথচ সমস্তরকম সুবিধা পাইয়ে দেওয়ার পর নির্বাচকেরা তাঁর ছেলেকেই দলে রাখেননি। উত্তেজিত হয়ে ওই অভিভাবক নির্বাচনী বৈঠকের পরেই দুই নির্বাচককে ফোন করে কৈফিয়ৎ চান। এ-ও বলেন যে, ছেলের পারফরম্যান্স না থাকাতেই তাকে দলে রাখার জন্য টাকা খরচ করেছিলেন তিনি। দলের সহকারী কোচকেও আর্থিক সাহায্য করেছিলেন বলে নির্বাচকদের জানান তিনি। এক নির্বাচকের অ্যাকাডেমির ছেলেদের কেন দলে নেওয়া হয়েছে, সেই প্রশ্নও তোলেন ওই কর্তা।
ঘটনা হচ্ছে, দুই নির্বাচক তাঁর মন্তব্যের কোনও প্রতিবাদ করেননি। বরং ফোনেই জানান যে, তাঁরা চেষ্টা করেও পছন্দের ওই ক্রিকেটারকে দলে নিতে পারেননি। বৈঠকে ওই ক্রিকেটারের জন্য কে বেশি লড়াই করেছিলেন, সেটাও ফলাও করে ওই কর্তাকে জানান নির্বাচকেরা। মোবাইল ফোনে সেই কথোপকথনের রেকর্ডিং রয়েছে ‘এবেলা খেলা’র হাতে।
পারফরম্যান্স না থাকা ক্রিকেটারেরা কীভাবে দলে সুযোগ পেল? অন্যতম নির্বাচক অনুপ বলছেন, ‘‘দল নির্বাচনে একটু উনিশ-বিশ হতেই পারে। কিন্তু আমাদের সমালোচনা করার আগে বাংলার জুনিয়রদের পারফরম্যান্স দেখুন। অনূর্ধ্ব ১৯ কোচবিহার ট্রফিতে চ্যাম্পিয়ন আমরা। অনূর্ধ্ব ১৬ বিজয় মার্চেন্ট ট্রফিতে সেমিফাইনালিস্ট। আঞ্চলিক পর্বে চ্যাম্পিয়ন। এরপর তো দল নির্বাচন নিয়ে কোনও প্রশ্ন তোলাই উচিত নয়। আর কারও সঙ্গে এক কাপ চা খেলেই কি সে আমার স্পনসর হয়ে গেল?’’
(চলবে)